তাহলে হাতে রইল হুরিয়ত। এই সম্মেলনের ছত্রছায়ায় এমন কিছু দল ও নেতা রয়েছেন, যাঁরা কাশ্মীরে আগেকার বিচ্ছিন্নতাবাদী আন্দোলনগুলি থেকে উঠে আসা পরিচিত মুখ, যদিও বর্তমান আন্দোলনের রাশ কতটা তাঁদের হাতে আছে তা বিতর্কের বিষয়। তবুও অনেকে বলেছিলেন, হুরিয়ত হয়তো আন্দোলনকারীদের সঙ্গে যোগাযোগের একটা রাস্তা খুলে দিতে পারবে। অটলবিহারী বাজপেয়ীর সরকার তাঁদের সঙ্গে কথা বলে ভালো ফল পেয়েছিল। কিন্তু বর্তমান কেন্দ্রীয় সরকার এ ব্যাপারে এক অদ্ভুত নীতি নিল। গৃহবন্দি হুরিয়ত নেতাদের সঙ্গে কথা বলার কোনও সরকারি উদ্যোগ হল না। সিপিএম, সিপিআই, জেডিইউ এবং আরজেডি সাংসদরা ‘নিজস্ব উদ্যোগে’ তাঁদের বাড়ি বাড়ি গেলেন। এবং তাঁরা কোনও কথা বললেন না। তার পর কেন্দ্রীয় স্বরাষ্ট্রমন্ত্রী তাঁদের সমালোচনায় ফেটে পড়লেন। একের পর এক ‘সরকারী সূত্র’ থেকে জানানো হতে লাগল, বিচ্ছিন্নতাবাদী নেতারা সাংসদদের সঙ্গে দেখা না করায় সরকার কতটা রেগে গেছে, তাঁদের বিরুদ্ধে কী কী পদক্ষেপ নেওয়া হতে পারে ইত্যাদি।